Glynnis Breytenbach-dossier gesteelAdvokaat Glynnis Breytenbach. Foto: Werner Beukes/Sapa Maj. Robert Netshiunda, woordvoerder van die Valke, het gesê iemand het Vrydag by die voertuig van een van die ondersoekspanlede ingebreek en die dossier daaruit gesteel. Die motor was by die Valke se kantoor in Sunnyside, Pretoria, geparkeer. Slegs die dossier is uit die motor gesteel. “Die verdediging het reeds ŉ kopie van die dossier gekry,” het Netshiunda gesê. “ŉ Saak van diefstal uit ŉ motor en opsetlike saakbeskadiging is aanhangig gemaak.” Breytenbach staan tereg op aanklagte van meineed, bedrog, dwarsboming van die gereg en oortreding van die Wet op die Nasionale Vervolgingsgesag. Sy en haar prokureur, Gerhard Waggenaar, is in Februarie op borgtog van R10 000 elk vrygelaat. Die nasionale vervolgingsgesag (NVG) beskuldig Breytenbach daarvan dat sy bewyse van haar skootrekenaar gevee het toe ŉ interne ondersoek teen haar aan die gang was. Breytenbach is ŉ voormalige aanklaer van die NVG. Die saak sal op 8 April weer hervat.